Gerrie Nel in hof teen Ford | Maroela Media
Adv. Gerrie Nel, hoof van AfriForum se privaatvervolgingseenheid, verskyn vandag namens die Jimmy-gesin in die Wes-Kaapse hooggeregshof in die geregtelike ondersoek na die dood van Reshall Jimmy.
Jimmy het in Desember 2015 doodgebrand toe die Ford Kuga wat hy bestuur het aan die brand geslaan het. Die Ford-motormaatskappy is ook 'n party in die verrigtinge.
Adv. Nel het vroeër gesê indien die Nasionale Vervolgingsgesag (NVG) besluit om nie strafregtelike vervolging in te stel ná die geregtelike ondersoek nie, sal AfriForum se vervolgingseenheid met private vervolging voortgaan.
Hy het gesê daar sal tydens die ondersoek getuienis gelei word van al die relevante partye, hetsy in die vorm van beëdigde verklarings of mondelinge getuienis van die betrokke partye en kenners.
Die NVG het vroeër besluit om Ford nie te vervolg nie, maar het die gesin 'n nolle prosequi-sertifikaat (wat private vervolging moontlik maak) geweier aangesien hulle op die uitslag van die ondersoek wag.
Volgens Nel is dit onaanvaarbaar vir internasionale "korporatiewe boelies" soos Ford om hulself as verhewe bo die reg te beskou: "Ons was verbaas dat Ford alle kommunikasie met die slagoffers gestaak het en tydens gesprekke met die gesin stellings soos 'We have deep pockets,' gemaak het."
Sedert AfriForum se betrokkenheid het Ford twee private regsverteenwoordigers aangestel om "die dialoog voort te sit" maar die burgerregte‑waghond sê hy het tot dusver, nes die gesin oor die afgelope drie jaar, geen werklike poging tot kommunikasie ervaar nie. Volgens Nel is hierdie saak 'n verdere stap in AfriForum se strategie om die beginsel van private vervolging te vestig.
Renisha Jimmy, Reshall se suster, het gesê haar broer se dood het haar familie gebreek.
"Dit is regtig 'n baie, baie moeilike pad wat ons gestap het. Ons hoop dit kan tot 'n einde kom sodat ons kan rou aangesien ons nog van dag een af net baklei vir 'n vorm van geregtigheid."
Volgens Jimmy het Ford haar broer se naam deur die modder gesleep. "Dit is gesê hy is geskiet; toe word dit beweer hy het selfmoord gepleeg. Ons is al deur só baie en het só hard baklei. Ford moet verantwoordelikheid neem vir wat hulle gedoen het. Hulle mag nie daarmee wegkom dat hulle 'n bespotting maak van iemand wat soveel gehad het om te bied en soveel gehad het om voor te leef nie.
"Ons het alles opgeoffer en baklei al vir die afgelope drie jaar. Ons sal nie ophou voor Ford verantwoordelikheid neem dat hulle Reshall van sy lewe beroof het nie."
Rod Montano, die Jimmy-familie se regsverteenwoordiger, het gesê in die familie se pogings om Ford die stryd aan te sê oor wat met Reshall gebeur het, is hulle van bakboord na stuurboord gestuur. Hy het gesê die familie is dankbaar vir Nel en AfriForum se hulp.
Ford Kuga Gerrie Nel In die nuus
Dit is reg tyd dat iemand die groot name tot verandwoording roep.Tragiese dinge gebeur maar dit hoe mens dit hanteer en oplossings kry wat ook n groot rol speel.
Met deernis, maar wie se Ford is nie dalk reg in hierdie SPESIFIEKE geval? (Veral omrede Ford nie die ander Kuga insidente ontken het nie.)
Aan die gesin, jul het my empatie. Aan Ford julle het my ook van bakboord na stuurboord gestuur om verantwoordelikheid te vermy. Na 4 engines wat jul herstel het onder waarborg en 4 de engine gegaan het toe hy by julle was en my toe beskuldigheid van modifikasies … My verlies kan nie vergelyk word met jul verlies nie maar die handeling deur julle is dieselfde. Adv. Nel mag jy suksesvol wees.
Gaan kyk die vliek " A Brilliant mind" ..hoe Ford jare terug n entrepeneur geroof get vanbsy uitvindsel automatiese ruit vieers…hulle het basies die hele boek na die ou gegooi net om tyd te koop want hulle het geweet hulle gaan die saak verloor…10 jaar later wen die man die saak en kos dit Ford miljoene aan die man terug betaal…hulle maak goeie voeruie maar het nog nooit respek vir Ford gehad nie…
Domvraag jy is reg, 'n skikking in die geval van lewensverlies kan astronomies wees en Ford weet dit. Ek ry steeds 'n Ford bakkie en glo my Ford weet van ontkenning as iets verkeerd gaan. Dit is nooit hulle skuld nie!